Oppslag i Adresseavisen om angrepet.
Dato / Date: 26 Juli 1943 Sted / Place: Trondheim Wikipedia: Kåre Nøstvold (1919 - 1981) Wikipedia: Bombingen av Laksevåg i Bergen (1944) Merknad: Adresseavisen 26 juli 1943; bombingen av DORA. Amerikansk bombeterror mot Trondheim lørdag. Drepte, sårede og husville i Østbyen. Flere hus ødelagt. Mellom klokken 14 og 15 lørdag angrep 2 amerikanske flyavdelinger, som for størstedelen bestod av firemotors bombefly, Trondheim og noen steder på høgde med Oslofjorden samt et skip utenfor kysten av Sør-Norge. Angrepet mot skipet var fullstendig resultatløst. I Trondheim ble det foretatt kunstig tåkelegging like etter at flyalarmen var gått, og den sterke luftvernild tvang de fiendtlige flyene til å holde seg i stor høgd. Fra 7 - 8000 meters høgd kastet flyene flere bombeserier som gjorde skade på en del hus i byen. Noen barakker, deriblant også lasarettbarakker, ble ødelagt. Noen bygninger kom i brann. De krigsviktige anlegg som er beskyttet av betong, var ikke truet. Det er hittil brakt på det rene at 55 nordmenn ble drept i Trondheim, mens et større antall lett og alvorlig sårede er lagt inn på sykehus. I alt ble 64 personer drept. Noen andre steder i den sørlige delen av landet ble det gjort store skader på bygninger, hvilket forårsaket tap nesten utelukkende blant den norske befolkning. Her ble 40 norske arbeidere drept og 40 såret. 4 fiendtlige bombefly ble skutt ned eller tvunget til å nødlande av luftvåpnets og krigsmarinens luftvernartilleri samt jagerfly. Værforholdene vanskeliggjorde forsvaret i høg grad. Angrepet på Trondheim. Lørdag middag var Trondheim utsatt for et alvorlig bombeangrep. Et stort antall amerikanske bombefly kom etter kl. 14 inn over byen. Til alt hell skjedde angrepet ikke overraskende. Det ble gitt flyalarm allerede et kvarters tid før flyene var over byen, og over alt fikk man god tid til å begi seg til tilfluktsrommene. Hadde ikke alarmen vært gitt i så god tid hadde tallet på de døde vært betydelig større. De angripende fly, som kom i flere bølger, ble møtt av meget kraftig luftvernild. Over byen ble det kastet en mengde middelstore sprengbomber som forårsaket store skader og store branner. Bl. a. ble grosserer Yngvar Kolstø's villa Heimhug på Charlottenlund herjet av brann og Vinmonopolet ble ødelagt. Erling Stenhaug og frue ble drept på stedet mens de satt og spiste middag. Grosserer Kolstø med familie var bortreist. Lade kirkegård ble revet opp av store bombekratere og flere ruter i kirken sprang. I boligstrøket falt bomber som anrettet større og mindre skader på husene. En masse vindusruter ble knust. Et sted falt en bombe like ved et hus hvor familien hadde søkt tilflukt i kjelleren. Grunnmuren på huset ble sprengt inn i kjelleren, men som ved et under kom ingen til skade. Etter det Sivile Luftverns oversikt ble det av sanitetsmannskapene innbrakt tallrike sårede som ble ført til sykehus og tatt under behandling. En kvinne hadde alvorlig brudd på hjerneskallen og tilstanden er meget alvorlig. Det er neppe sannsynlig at hun står det over. Ved angrepet fikk en rekke sivilpersoner sine boliger så sterkt skadet at de ble husville og måtte innkvarteres andre steder. De første som meldte seg til tjeneste til Det sivile Luftvern var medlemmer av Nasjonal Samlings hjelpeorganisasjon som utførte et strålende arbeid sammen med luftvernmannskapene.